title: 2007/103/EK: A Bizottság határozata ( 2007. február 12. ) a közegészségügyi program cselekvéseinek kiválasztására és finanszírozására vonatkozó általános alapelvek és kritériumok meghatározásáról (EGT vonatkozású szöveg )

text:
               16.2.2007

               HU

               Az Európai Unió Hivatalos Lapja

               L 46/45

      A BIZOTTSÁG HATÁROZATA

   (2007. február 12.)
   a közegészségügyi program cselekvéseinek kiválasztására és finanszírozására vonatkozó általános alapelvek és kritériumok meghatározásáról
   (EGT vonatkozású szöveg)
   (2007/103/EK)
   AZ EURÓPAI KÖZÖSSÉGEK BIZOTTSÁGA,
   tekintettel a közegészségügyre vonatkozó közösségi cselekvési program (2003–2008) elfogadásáról szóló, 2002. szeptember 23-i 1786/2002/EK európai parlamenti és tanácsi határozatra (1) és különösen annak 8. cikke (1) bekezdésére,
   mivel:

               (1)

               Az 1786/2002/EK határozat 8. cikkének (1) bekezdése előírja, hogy a Bizottság fogadja el a közegészségügyi program végrehajtásának éves munkatervét, amely tartalmazza a prioritásokat és a végrehajtandó cselekvéseket, beleértve a források elosztását, valamint fogadja el a program cselekvéseinek kiválasztására és finanszírozására vonatkozó rendelkezéseket, kritériumokat és eljárásokat.

               (2)

               A 2007. évi munkatervet a 2007/102/EK bizottsági határozattal (2) elfogadták.

               (3)

               Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (3) 115. cikke és az 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló 2342/2002/EK, Euratom bizottsági rendelet (4) 167. cikke megköveteli, hogy a jogosultsági, kiválasztási és odaítélési kritériumokat előre meghatározzák egy ajánlattételi felhívásban azzal a céllal, hogy lehetővé tegyék a benyújtott javaslatok minőségi ellenőrzését az éves munkaprogramban megállapított célkitűzések és prioritások fényében.

               (4)

               Az e határozat mellékletében található „Általános alapelvek és kritériumok a közegészségügyi program cselekvéseinek kiválasztására és finanszírozására” című dokumentumot ennélfogva el kell fogadni. A közegészségügyre vonatkozó közösségi cselekvési program (2003–2008) végrehajtására irányuló 2005. évi munkaterv, valamint a támogatásokra vonatkozó éves munkaprogram és a „közegészségügyi” program végrehajtandó intézkedések kiválasztására és támogatására vonatkozó alapelvek és kritériumok elfogadásáról szóló, 2005. január 14-i C(2005) 29 határozat II. melléklete helyébe ezért e határozat melléklete lép.

               (5)

               A mellékletben megállapított „Általános alapelvek és kritériumok a közegészségügyi program cselekvéseinek kiválasztására és finanszírozására” összhangban vannak a közegészségügyre vonatkozó közösségi cselekvési programmal foglalkozó bizottság véleményével,

         A KÖVETKEZŐKÉPPEN HATÁROZOTT:
   Egyetlen cikk
   A mellékletben megállapított „Általános alapelvek és kritériumok a közegészségügyi program (2003–2008) cselekvéseinek kiválasztására és finanszírozására” című dokumentumot ezennel elfogadták.

      Kelt Brüsszelben, 2007. február 12-én.

            a Bizottság részéről

         Markos KYPRIANOU

            a Bizottság tagja

      (1)  HL L 271., 2002.10.9., 1. o. A 786/2004/EK határozattal (HL L 138., 2004.4.30., 7. o.) módosított határozat.

      (2)  Lásd e Hivatalos Lap 27 oldalát.

      (3)  HL L 248., 2002.9.16., 1. o. A legutóbb az 1995/2006/EK, Euratom rendelettel (HL L 390., 2006.12.30., 1. o.) módosított rendelet.

      (4)  HL L 357., 2002.12.31., 1. o. A legutóbb az 1248/2006/EK, Euratom rendelettel (HL L 227., 2006.8.19., 3. o.) módosított rendelet.

      MELLÉKLET
      ÁLTALÁNOS ALAPELVEK ÉS KRITÉRIUMOK A KÖZEGÉSZSÉGÜGYI PROGRAM CSELEKVÉSEINEK KIVÁLASZTÁSÁRA ÉS FINANSZÍROZÁSÁRA
      Ez a dokumentum minden hatásában a C(2005) 29 határozathoz csatolt „Általános alapelvek és kritériumok a közegészségügyi program cselekvéseinek kiválasztására és finanszírozására” című előző dokumentum helyébe lép. Csak a közegészségügyi program egyedi cselekvéseinek javaslattételi felhívások után, juttatásokon keresztül történő társfinanszírozására alkalmazandó. Semmilyen körülmények között sem értelmezhető a vonatkozó jogi szabályok helyettesítőjeként.
      1.   ÁLTALÁNOS ELVEK

                  1.

                  A közegészségügyi program végrehajtásának referenciadokumentumai a költségvetési rendelet és annak végrehajtási szabályai.

                  2.

                  A támogatásoknak meg kell felelniük az alábbi alapelveknek:

                              —

                              társfinanszírozási szabály: a közösségi finanszírozástól eltérő forrásból származó, külső társfinanszírozás szükséges, a kedvezményezett saját forrásaiból vagy harmadik felek anyagi forrásaiból. A harmadik felektől származó ilyen hozzájárulásokat akkor lehet társfinanszírozásnak tekinteni, ha szükségesnek vagy megfelelőnek ítélték azokat (a költségvetési rendelet 113. cikke és a végrehajtási szabályok 172. cikke),

                              —

                              a nonprofit szabály: a támogatás célja vagy hatása nem lehet nyereség termelése a kedvezményezett számára (a költségvetési rendelet 109. cikke (2) bekezdése és a végrehajtási szabályok 165. cikke),

                              —

                              nem visszamenőleges szabály: a finanszírozásra jogosult kiadásoknak a megállapodás aláírása után kell felmerülniük. Kivételes esetekben elfogadható lehet olyan kiadások figyelembe vétele, amelyek a támogatás iránti kérelem benyújtásának időpontjában merültek fel, de annál nem korábban (a költségvetési rendelet 112. cikke),

                              —

                              nem kumulációs szabály: egy adott kedvezményezett által elvégzett egy bizonyos cselekvésre pénzügyi évenként csak egy támogatás ítélhető oda (a költségvetési rendelet 111. cikke) (1).

                  3.

                  A cselekvési javaslatokat (tervezeteket) három kritériumkategória alapján értékelik:

                              —

                              a kizárás kritériumai, a kérelmező jogosultságának értékelésére – a költségvetési rendelet 114. cikke,

                              —

                              a kiválasztás kritériumai, a kérelmezőnek a javasolt cselekvés teljesítésére való anyagi és működési kapacitásának értékelésére – a végrehajtási szabályok 176. cikke,

                              —

                              a támogatás odaítélésének kritériumai, a javaslat minőségének értékelésére, figyelembe véve annak költségét.

                        E három kritériumkategóriát egymást követően veszik figyelembe az értékelési eljárás során. Az olyan tervezeteket, amelyek nem teljesítik az egyik kategória követelményeit, a következő értékelési szakaszban nem veszik figyelembe és elutasítják.

                  4.

                  A közegészségügyi program vonatkozásában azok a tervezetek kapnak elsőbbséget:

                              —

                              amelyeknek innovatív jellegük van a meglévő helyzethez képest és nem ismétlődő természetűek,

                              —

                              amelyek európai szinten hozzáadott értéket biztosítanak a közegészségügy területén: a tervezeteknek a megfelelő méretgazdaságosságot kell hozniuk, magukban foglalják a lehető legtöbb, a tervezet alkalmazási körével kapcsolatos támogatható országot, és képesek arra, hogy máshol megismételjék őket,

                              —

                              amelyek hozzájárulnak és támogatják a közösségi politikák fejlődését a közegészségügy területén,

                              —

                              amelyek kellő figyelmet szentelnek a hatékony irányítási struktúrára, a világos értékelési folyamatra és a várt eredmények pontos leírására,

                              —

                              amelyek magukban foglalják az eredmények európai szinten való felhasználásának és terjesztésének tervét a megfelelő célközönségek számára.

            2.   A KIZÁRÁS KRITÉRIUMAI

                  1.

                  A kérelmezőket kizárják a „közegészségügyi” program közbeszerzési eljárásában való részvételből, ha:

                              a)

                              csődbe jutottak vagy felszámolási eljárás alatt állnak, bíróság előtt jegyzett ügyük van, hitelezőkkel egyezségbe léptek, gazdasági tevékenységüket felfüggesztették, ezen ügyeket érintő eljárások tárgyát képezik, vagy a nemzeti jogszabályokban vagy rendelkezésekben előírt hasonló eljárás következtében bármely ezekhez hasonló helyzetben vannak;

                              b)

                              jogerősen olyan jogalapon elítélték őket, amely a szakmai hitelüket megkérdőjelezi;

                              c)

                              súlyos szakmai kötelességszegést követtek el, amit olyan eszközzel bizonyítottak, amit az ajánlatkérő igazolni tud;

                              d)

                              nem teljesítették a társadalombiztosítási hozzájárulási vagy adófizetési kötelezettségüket azon ország jogi rendelkezéseivel összhangban, ahol székhellyel rendelkeznek, vagy az ajánlatkérő országában levőkkel, vagy abban az országban levőkkel, ahol a szerződést végrehajtják;

                              e)

                              csalás, korrupció, bűnszervezetben való részvétel vagy bármely más, a Közösségek pénzügyi érdekét sértő jogellenes tevékenység miatt jogerős ítélet született velük szemben;

                              f)

                              a közösségi költségvetés által finanszírozott másik beszerzési eljárás vagy támogatás-odaítélési eljárás után a szerződéses kötelezettségei teljesítésének elmulasztása miatt súlyos szerződésszegést állapítottak meg vele szemben;

                        Bizonyíték: a jelölteknek megfelelően aláírt és keltezett becsületbeli nyilatkozatot kell benyújtaniuk, amelyben kijelentik, hogy a fent felsorolt helyzetek egyike sem vonatkozik rájuk.

                  2.

                  Azokat a javaslatokat, amelyek a kézhezvételi határidő után érkeznek, és a hiányos, vagy a ajánlattételi felhívásban megállapított formai követelményeket nem betartó javaslatokat kizárják a „közegészségügyi” programban való részvételből.
                  Minden kérelemnek teljesnek kell lennie, és legalább a következő dokumentumokat kell tartalmaznia:

                              —

                              a fő partner és a társult partnerek közigazgatási adatai,

                              —

                              a projekt műszaki leírása,

                              —

                              a projekt teljes költségvetése és a közösségi társfinanszírozás megkövetelt szintje,

                              —

                              bizonyíték: a projekt teljes költségvetése és a közösségi társfinanszírozás megkövetelt szintje,

                              —

                              bizonyíték: a kérelem tartalma.

                  3.

                  Azon cselekvéseket, amelyek már a támogatás iránti kérelem bejegyzésének dátuma előtt elkezdődtek, kizárják a „közegészségügyi” programban való részvételből.
                  Bizonyíték: a cselekvés tervezett kezdési dátumát és időtartamát meg kell határozni a támogatás iránti kérelemben.

            3.   KIVÁLASZTÁSI KRITÉRIUMOK
      Csak a kizárási kritériumok követelményeinek megfelelő javaslatok jogosultak az értékelésre. A következő kiválasztási kritériumok mindegyikét teljesíteni kell.
      1.   Jogállás
      A kérelmezőknek bizonyítaniuk kell szervezetük jogállását.
      Bizonyíték: a kérelmezőknek be kell nyújtaniuk a szervezet alapító okiratát és a hivatalos bejegyzési igazolást.
      2.   Pénzügyi kapacitás
      A kérelmezőknek stabil és kielégítő finanszírozási forrásokkal kell rendelkezniük tevékenységük fenntartásához abban az időszakban, amikor tevékenységüket véghezviszik, és a társfinanszírozásban való részvételhez.
      Bizonyíték: a kérelmezőknek be kell nyújtaniuk az elmúlt két teljes pénzügyi évre vonatkozó eredménykimutatást és mérleget.
      A pénzügyi kapacitás ellenőrzése nem vonatkozik az államháztartási szervekre, vagy a kormányközi megállapodások által létrehozott nemzetközi állami szervezetekre vagy az ez utóbbiak által létrehozott szakosodott ügynökségekre.
      3.   Működési kapacitás
      A kérelmezőnek a javasolt cselekvés elvégzéséhez megkövetelt szakmai erőforrásokkal, kompetenciákkal és szakképesítésekkel kell rendelkeznie.
      Bizonyíték: a kérelmezőknek be kell nyújtaniuk a szervezet legfrissebb éves tevékenységi jelentését, beleértve a működési, pénzügyi és műszaki részleteket, valamint a projektben részt vevő szervezetekben dolgozó megfelelő szakmai alkalmazottak életrajzát.
      4.   A Bizottság kérésére benyújtandó kiegészítő dokumentumok
      Amennyiben megkövetelik, a kérelmezőknek egy elismert könyvvizsgáló által készített külső könyvvizsgálói jelentést kell benyújtaniuk, amely igazolja az utolsó pénzügyi év hozzáférhető elszámolásait, és amely értékelést nyújt a kérelmező pénzügyi életképességéről.
      4.   A TÁMOGATÁS ODAÍTÉLÉSÉNEK KRITÉRIUMAI
      Csak a kizárási és kiválasztási kritériumok követelményeinek megfelelő projektek jogosultak a további értékelésre a következő, támogatás odaítélésére vonatkozó kritériumok alapján. Az ajánlattételi felhívásoknak meg kell határozniuk az alább felsorolt támogatás odaítélésére vonatkozó kritériumok csoportjai alkalmazásának módját.
      1.   A projekt politikája és kihatása

                  a)

                  A projekt hozzájárulása a „közegészségügyi” programhoz, és éves munkaterve a célkitűzések és prioritások teljesítésének tekintetében.

                  b)

                  Stratégiai jelentőség a meglévő ismerethez való várt hozzájárulások és egészségügyi vonatkozások tekintetében.

                  c)

                  Hozzáadott érték európai szinten a közegészségügy területén:

                              —

                              a célcsoportokra tett hatás, hosszú távú hatás és potenciális multiplikációs hatások, mint például megismételhető, átruházható és fenntartható tevékenységek,

                              —

                              a megfelelő EU-politikákhoz való hozzájárulás, az azokkal való kiegészítő jelleg, együttműködés és összeegyeztethetőség.

                  d)

                  A földrajzi hatókör helytállósága
                  A kérelmezőknek biztosítaniuk kell, hogy a projekt földrajzi helytálósága megfelelő annak célkitűzései tekintetében, kifejtve a támogatható országok partneri szerepét és a projekt forrásainak vagy az általuk képviselt célsokaság helytállóságát.
                  A nemzeti vagy szubnacionális méretű javaslatokat (azaz amelyek csak egy támogatható országot vagy egy ország régióját foglalják magukban) elutasítják.

                  e)

                  A projekt szociális, kulturális és politikai összefüggéseknek való megfelelése
                  A kérelmezőknek kapcsolatot kell létrehozniuk a projekt és az országok, illetve az érintett különleges területek helyzete között, biztosítva a tervezett cselekvések és a célcsoportok kultúrája és nézetei közötti összeegyeztethetőséget.

            2.   A projekt technikai minősége
      a)   Tudományos alap
      A kérelmezőknek bele kell venniük a problémaelemzést, és világosan le kell írniuk a javasolt intézkedések tényezőit, hatását, hatékonyságát és alkalmazhatóságát.
      b)   A tartalom meghatározása
      A kérelmezőknek világosan le kell írniuk a célokat és célkitűzéseket, a célcsoportokat, beleértve a földrajzi tényezőket, a módszereket, a várható hatásokat és az eredményeket.
      c)   Innovatív jelleg, műszaki komplementaritás és egyéb EU-szintű meglévő cselekvések megkettőzésének elkerülése
      A kérelmezőknek világosan meg kell határozniuk azon előrehaladást, amelyet a projekt elérni szándékozik a tudomány jelenlegi állásával kapcsolatos területen, és biztosítaniuk kell, hogy nem lesznek sem nem megfelelő megkettőzések, sem átfedések a projektek és az európai, illetve nemzetközi szinten már véghezvitt tevékenységek között.
      d)   Értékelési stratégia
      A kérelmezőknek világosan el kell magyarázniuk a javasolt módszerek és kiválasztott mutatók fajtáját és megfelelőségét.
      e)   Terjesztési stratégia
      A kérelmezőknek világosan illusztrálniuk kell a tervezett stratégia és a javasolt módszertan közötti megfelelőséget, az eredmények átruházhatóságának és a terjesztés fenntarthatóságának biztosítása érdekében.
      3.   A projekt és a költségvetés vezetésének minősége
      a)   A projekt tervezése és szervezése
      A kérelmezőknek le kell írniuk a végrehajtandó tevékenységeket, menetrendet és jelentős eseményeket, a rendelkezésre bocsátandó dokumentumokat, a feladatok jellegét és felosztását, a kockázatelemzést.
      b)   Szervezeti kapacitás
      A kérelmezőknek le kell írniuk az irányítási struktúrát, a személyzet képesítését, a kötelezettségeket, a belső kommunikációt, a döntéshozatalt, a nyomon követést és felügyeletet.
      c)   A partnerség minősége
      A kérelmezőknek le kell írniuk a tervezett partnerségek terjedelmét, szerepét és kötelezettségeit, a különböző partnerek közötti kapcsolatokat, a különféle projektpartnerek és a hálózati struktúra szinergiáját és kiegészítő jellegét.
      d)   Kommunikációs stratégia
      A kérelmezőknek le kell írniuk a kommunikáció tervezését, célcsoportjait, a használt csatornák megfelelését, az EU-s társfinanszírozás láthatóságát.
      e)   Teljes és részletes költségvetés
      A kérelmezőknek biztosítaniuk kell a költségvetés megfelelőségét és kiegyensúlyozottságát, valamint a partnerek közötti és a projekt különleges célkitűzéseinek következetességét. A költségvetést minimális ésszerű szinten kell felosztani a partnerek között, kerülve a túlzott feldarabolást.
      f)   Pénzgazdálkodás
      A kérelmezőknek le kell írniuk a pénzügyi folyamatokat, a kötelezettségeket, a jelentési eljárásokat és ellenőrzéseket.
      Minden kritériumcsoportra a következő átfogó súlyozás vonatkozik. Minden csoport egyéni kritériumaira egyedi súlyozást fognak meghatározni az ajánlattételi felhívásban.

                              1.

                              A projekt politikája és kihatása

                  /30

                              2.

                              A projekt technikai minősége

                  /40

                              3.

                              A projekt és a költségvetés vezetésének minősége

                  /30

            Maximális összpontszám /100
      Minden kritériumcsoportra küszöbértékeket fognak megállapítani oly módon, hogy minden olyan projektet, amelyik nem éri el a küszöbértéket visszautasítanak.
      Az értékelést követően, a támogatásra ajánlott javaslatokat egy listán jegyzik a nekik tulajdonított pontszámok szerinti sorrendben. A költségvetési lehetőségekhez mérten, a legjobban rangsorolt javaslatok társfinanszírozásban részesülnek. A fennmaradt társfinanszírozásra ajánlott javaslatokat tartaléklistára teszik.

         (1)  Ez azt jelenti, hogy egy kérelmező által támogatásra benyújtott egyedi cselekvést a Bizottság egy évben csak egyszer hagyhat jóvá társfinanszírozás céljából, e cselekvés hosszára való tekintet nélkül.


title: A Tanács határozata ( 2007. április 19. ) az Alapvető jogok és jogérvényesülés általános program keretében a 2007 és 2013 közötti időszakra vonatkozó Alapvető jogok és polgárság egyedi program létrehozásáról

text:
               27.4.2007

               HU

               Az Európai Unió Hivatalos Lapja

               L 110/33

      A TANÁCS HATÁROZATA

   (2007. április 19.)
   az „Alapvető jogok és jogérvényesülés” általános program keretében a 2007 és 2013 közötti időszakra vonatkozó „Alapvető jogok és polgárság” egyedi program létrehozásáról
   (2007/252/IB)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 308. cikkére,
   tekintettel a Bizottság javaslatára,
   tekintettel az Európai Parlament véleményére (1),
   mivel:

               (1)

               Az Európai Unió a szabadság, a demokrácia, az emberi jogok és az alapvető szabadságok tiszteletben tartása és a jogállamiság elvein alapul, amely alapelvek közösek a tagállamokban.

               (2)

               Az Európai Unió Alapjogi Chartája (2), szem előtt tartva a státusát és a hatályát, és a kísérő magyarázatok azon jogokat tükrözik, amelyek különösen a tagállamok közös alkotmányos hagyományaiból és nemzetközi kötelezettségeiből, az Európai Unióról szóló szerződésből és a közösségi szerződésekből, az emberi jogok és alapvető szabadságok védelméről szóló európai egyezményből, a Közösség és az Európa Tanács által elfogadott szociális chartákból, továbbá az Európai Közösségek Bíróságának, valamint az Emberi Jogok Európai Bíróságának esetjogából erednek.

               (3)

               Az Európai Tanács 2004 novemberében elismerte, hogy a kommunikáció fontos szerepet játszik abban, hogy az európai projektet a polgárok aktív szerepvállalásának ösztönzése révén mindenkihez közelebb hozzák.

               (4)

               A 2003. október 15-i Tanácshoz és az Európai Parlamenthez intézett, az Európai Unióról szóló szerződés 7. cikkéről szóló közleményében a Bizottság kiemelte a civil társadalom alapvető jogok védelmében és elősegítésében betöltött szerepének fontosságát; ezért a Bizottságnak nyílt, átlátható és rendszeres párbeszédet kell kialakítania a civil társadalommal.

               (5)

               A hágai programnak megfelelően a kölcsönös együttműködés megerősítése kifejezett, az igazságügyi hatóságok és különböző jogrendszerek közötti kölcsönös megértés javítására irányuló erőfeszítéseket kíván meg. A nemzeti hatóságok európai hálózatai e tekintetben külön figyelmet és támogatást érdemelnek.

               (6)

               Az Európai Alkotmánybíróságok Konferenciája és az Európai Unió Államtanácsainak és Legfelső Közigazgatási Bíróságainak Szövetsége – különösen a vonatkozó adatbázisok fenntartása által – hozzájárul a vélemény- és tapasztalatcseréhez azon ügyekben, amelyek a tagok ítélkezési gyakorlatát, szervezetét és működését érintik a közösségi jogra vonatkozó igazságügyi és tanácsadói funkciói teljesítése során. Lehetőséget kell teremteni a Konferencia és a Szövetség tevékenységeinek társfinanszírozására, amennyiben a kiadások valamely általános európai érdekű célkitűzés megvalósítása során merülnek fel. Ez a társfinanszírozás azonban nem jelenti azt, hogy egy jövőbeni program kiterjed majd ezekre a hálózatokra, és nem akadályozza meg a többi európai hálózatot abban, hogy az e határozattal összhangban tevékenységeikhez támogatásban részesüljenek.

               (7)

               Indokolt kiemelni az uniós polgársággal járó jogokkal kapcsolatos tájékoztatás és kommunikáció fontosságát, hogy a polgárok jobban tudatában legyenek jogaiknak, és könnyen hozzájuthassanak a megbízható információkhoz.

               (8)

               Az Európai Unió szintjén folytatott, vallások és kultúrák közti párbeszéd hozzájárul a béke és az alapvető jogok megőrzéséhez és megerősítéséhez.

               (9)

               A program célkitűzéseinek ki kell egészíteniük a 168/2007/EK rendelettel (3) létrehozott Európai Unió Alapjogi Ügynökségének célkitűzéseit, és azokra a területekre kell összpontosítaniuk, amelyek európai szintű hozzáadott értéket eredményezhetnek. E célból gondoskodni kell a megfelelő koordinációról.

               (10)

               A kiegészítő jelleg megvalósítása és a források lehető legjobb felhasználásának garantálása érdekében biztosítani kell, hogy az a program által finanszírozott fellépések és az alapvető jogok területén illetékes nemzetközi szervezetek – például az Európa Tanács – által végzett tevékenységek közötti átfedések elkerülhetőek legyenek, ugyanakkor lehetővé kell tenni az a program célkitűzéseinek megvalósítását szolgáló együttes fellépéseket. E célból gondoskodni kell a megfelelő koordinációról.

               (11)

               A közösségi programoknak a tagjelölt országok és a Nyugat-Balkán országai előtt történő megnyitásának a Thesszaloniki Cselekvési Programban foglalt elvével összhangban a program nyitva áll a csatlakozó országok, a tagjelölt országok és a Nyugat-Balkán országai előtt. A részvétel szükségessé teszi a kétoldalú megállapodások feltételeinek teljesítését és a program költségvetéséhez való hozzájárulást. Amennyiben az valamely adott intézkedés céljait szolgálja, a programban részt nem vevő országok hatóságai, szervei vagy nem kormányzati szervezetei is partnerként társulhatnak az egyes intézkedésekhez, azzal, hogy ugyanakkor nem lehetnek a projekt fő kedvezményezettjei.

               (12)

               Az Európai Közösségek pénzügyi érdekeinek védelméről szóló, 1995. december 18-i 2988/95/EK, Euratom tanácsi rendelettel (4), az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról szóló, 1996. november 11-i 2185/96/EK, Euratom tanácsi rendelettel (5), valamint az Európai Csalás Elleni Hivatal (OLAF) által lefolytatott vizsgálatokról szóló, 1999. május 25-i 1073/1999/EK európai parlamenti és tanácsi rendelettel (6) összhangban megfelelő intézkedéseket kell hozni továbbá a szabálytalanságok és csalások megelőzésére, valamint meg kell tenni a szükséges lépéseket az elvesztett, jogalap nélkül kifizetett vagy helytelenül felhasznált összegek visszatérítésére.

               (13)

               A Közösség pénzügyi érdekeit védő, az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletet (7) (a továbbiakban: a költségvetési rendelet) és az 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendeletet (8) úgy kell alkalmazni, hogy a költségvetési eszközök kiválasztásánál figyelembe kell venni az egyszerűség és a következetesség elvét, és azoknak az eseteknek a korlátozott számát, amelyekben a Bizottság megtartja a végrehajtás és a lebonyolítás közvetlen felelősségét, valamint azt, hogy a források nagyságának és a felhasználásukkal járó adminisztratív terheknek arányban kell állniuk egymással.

               (14)

               A költségvetési rendelet értelmében a működési támogatások alapjául szolgáló jogi aktust kell kibocsátani.

               (15)

               Az ezen határozat végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (9) összhangban kell elfogadni, különbséget téve az irányítóbizottsági és a tanácsadó bizottsági eljárás hatálya alá tartozó intézkedések között, mivel bizonyos esetekben, a hatékonyság növelésének érdekében a tanácsadó bizottsági eljárás a megfelelőbb.

               (16)

               Mivel a program céljait, nevezetesen a civil társadalmi szervezetek támogatását, valamint a vallások és kultúrák közti párbeszéd révén a rasszizmus, idegengyűlölet és antiszemitizmus elleni küzdelmet, továbbá az alapvető jogok védelmét és a polgárok jogainak védelmét a tagállamok nem tudják kielégítő mértékben megvalósítani, és ezért a program léptéke vagy hatása miatt azok közösségi szinten jobban megvalósíthatók, a Közösség a Szerződés 5. cikkében meghatározott szubszidiaritás elvének megfelelően intézkedéseket hozhat. Az e cikkben meghatározott arányosság elvének megfelelően ez a határozat nem lépi túl az e célkitűzések eléréséhez szükséges mértéket.

               (17)

               A Szerződés nem rendelkezik a 308. cikkben meghatározottaktól eltérő hatáskörről e határozat elfogadására.

               (18)

               A program eredményes és időben történő végrehajtásának biztosítása érdekében ezt a határozatot 2007. január 1-jétől kell alkalmazni.

               (19)

               Az Európai Gazdasági és Szociális Bizottság benyújtotta véleményét (10),

         A KÖVETKEZŐKÉPPEN HATÁROZOTT:
   1. cikk
   A program létrehozása
   (1)   Ez a határozat, az „Alapvető jogok és jogérvényesülés” általános program keretében létrehozza az „Alapvető jogok és polgárság” programot (a továbbiakban: a program).
   (2)   A program 2007. január 1-től2013. december 31-ig tart.
   (3)   A programot a közösségi jog alkalmazási körében kell végrehajtani.
   2. cikk
   Általános célkitűzések
   (1)   A program általános célkitűzései a következők:

               a)

               az Európai Unióról szóló szerződés 6. cikkének (2) bekezdésében elismert alapvető jogok – beleértve az uniós polgárságból származó jogokat is – tiszteletben tartásán alapuló európai társadalom kialakításának az előmozdítása;

               b)

               a civil társadalom erősítése és a vele folytatott, alapvető jogokkal kapcsolatos, nyitott, átlátható és rendszeres párbeszéd ösztönzése;

               c)

               a rasszizmus, idegengyűlölet és antiszemitizmus elleni küzdelem, a vallások és kultúrák közti jobb megértés, valamint a nagyobb mértékű tolerancia előmozdítása az Európai Unió egész területén;

               d)

               a jogi, igazságügyi és közigazgatási hatóságok és a jogi szakmák közötti kapcsolatok, információcsere és hálózatépítés javítása – többek között az igazságügyi képzések támogatása révén – az ezen hatóságok és szakemberek közötti jobb kölcsönös megértés céljából.

         (2)   A program általános célkitűzései kiegészítik a 168/2007/EK rendelettel létrehozott az Európai Unió Alapjogi Ügynöksége által követett célkitűzéseket.
   (3)   A program általános célkitűzései hozzájárulnak az alapvető jogokat teljes mértékben tiszteletben tartó közösségi politikák kidolgozásához és végrehajtásához.
   3. cikk
   Konkrét célkitűzések
   A program konkrét célkitűzései a következők:

               a)

               az Európai Unióról szóló szerződés 6. cikkének (2) bekezdésében elismert alapvető jogok előmozdítása, valamint mindenkire kiterjedő tájékoztatás az őt megillető jogokról, beleértve az uniós polgárságból származó jogokat is, ezáltal ösztönözve az uniós polgárokat az Unió demokratikus életében történő aktív részvételre;

               b)

               szükség esetén annak vizsgálata, hogy a közösségi jog végrehajtása során az Európai Unióban és tagállamaiban az egyes alapvető jogokat tiszteletben tartják-e, valamint ezen alkalmazási körön belül az alapvető jogokkal kapcsolatos konkrét kérdésekre vonatkozó vélemények kérése;

               c)

               a nem kormányzati szervezetek és a civil társadalom egyéb szerveinek támogatása az alapvető jogok, a jogállamiság és a demokrácia előmozdításában való tevékeny részvételi képességük növelése céljából;

               d)

               megfelelő struktúrák létrehozása az európai uniós szintű vallások és kultúrák közti párbeszéd előmozdítására.

         4. cikk
   Intézkedések
   A 2. és 3. cikkben meghatározott általános és konkrét célkitűzések megvalósítása érdekében a program a következő típusú intézkedéseket támogatja:

               a)

               konkrét bizottsági intézkedések, úgymint tanulmányok és kutatások, közvélemény-kutatások és felmérések, közös mutatók és módszertanok kidolgozása, adatok és statisztikák gyűjtése, fejlesztése és terjesztése, szemináriumok, konferenciák és szakértői találkozók, nyilvános kampányok és események szervezése; weboldalak fejlesztése és karbantartása, tájékoztató anyagok elkészítése és terjesztése, nemzeti szakértői hálózatok támogatása és irányítása, elemzési, nyomon követési és értékelési tevékenységek;

               b)

               közösségi érdekű egyedi transznacionális projektek, amelyeket valamely tagállam hatósága vagy egyéb szerve, nemzetközi vagy nem kormányzati szervezet nyújt be, és amelyekben minden esetben legalább két tagállam, vagy egy tagállam és egy másik, csatlakozó ország vagy tagjelölt ország vesz részt, az éves munkaprogramokban meghatározott feltételek szerint;

               c)

               a program általános célkitűzéseivel összhangban lévő általános európai érdekű célkitűzéseket követő nem kormányzati és egyéb szervezetek tevékenységeinek támogatása az éves munkaprogramokban meghatározott feltételek szerint;

               d)

               működési támogatás az Európai Alkotmánybíróságok Konferenciája és az Európai Unió Államtanácsainak és Legfelső Közigazgatási Bíróságainak Szövetsége – amely a közösségi jog végrehajtásához kapcsolódó nemzeti ítéletek átfogó európai gyűjteményét tartalmazó adatbázisokat tart fenn – állandó munkaprogramjával kapcsolatos kiadások társfinanszírozásához, amennyiben a kiadások általános európai érdekű célkitűzés megvalósítása során merülnek fel elősegítve ezáltal a vélemény- és tapasztalatcserét olyan ügyekben, amelyek a tagok ítélkezési gyakorlatát, szervezetét és működését érintik a közösségi jogra vonatkozó igazságszolgáltatási és/vagy tanácsadói funkcióik teljesítése során.

         5. cikk
   Harmadik országok részvétele
   (1)   A következő országok (a továbbiakban: a részt vevő országok) vehetnek részt a program intézkedéseiben: csatlakozó országok, tagjelölt országok, valamint azok a nyugat-balkáni országok, amelyek részesei a stabilizációs és társulási folyamatnak, a velük megkötött vagy megkötendő társulási megállapodásokban vagy azok kiegészítő jegyzőkönyveiben a közösségi programokban történő részvétellel kapcsolatban meghatározott feltételeknek megfelelően.
   (2)   A 4. cikk szerinti intézkedésekhez társulhatnak az ebben a programban az (1) bekezdés értelmében részt nem vevő országok hatóságai, szervei vagy nem kormányzati szervezetei, amennyiben ez segíti az (1) bekezdésben említett országok csatlakozási felkészülését, vagy az érintett intézkedések céljait szolgálja.
   6. cikk
   Célcsoportok
   A program az uniós polgárokat, a részt vevő országoknak vagy harmadik országoknak az EU területén jogszerűen tartózkodó állampolgárait és a program célkitűzéseit tevékenyen támogató csoportok mellett a civil társadalmi szervezeteket célozza.
   7. cikk
   Hozzáférés a programhoz
   (1)   A program többek között nyitva áll az intézmények, az állami és magánszervezetek, egyetemek, kutatóintézetek, nem kormányzati szervezetek, nemzeti, regionális és helyi hatóságok, nemzetközi szervezetek, valamint egyéb, az Európai Unióban vagy az 5. cikk szerint részt vevő országok egyikében székhellyel rendelkező nonprofit szervezetek előtt.
   (2)   Célkitűzései megvalósításának érdekében a program – a közös teherviselés alapján és az egyes intézményekben vagy szervezetekben érvényes különböző szabályoknak megfelelően – lehetővé teszi az alapvető jogok területén illetékes nemzetközi szervezetekkel, például az Európa Tanáccsal való együttes fellépéseket.
   8. cikk
   A beavatkozás típusai
   (1)   A közösségi finanszírozás jogi formái az alábbiak lehetnek:

               a)

               támogatások;

               b)

               közbeszerzési szerződések.

         (2)   A közösségi támogatásokat – a költségvetési rendeletben meghatározott, megfelelően indokolt sürgős eseteket kivéve – ajánlati felhívásokat követően és működési támogatás és intézkedési támogatás formájában kell odaítélni. A társfinanszírozás maximális arányát az éves munkaprogramok határozzák meg.
   (3)   Továbbá, közbeszerzési szerződéseken keresztül kísérő intézkedések is finanszírozhatók, amely esetben az áruk és szolgáltatások beszerzését közösségi alapok fedezik. Ide tartoznak többek között a projektekhez, politikákhoz, programokhoz és jogszabályokhoz kapcsolódó információs, kommunikációs, előkészítési, végrehajtási, nyomon követési, ellenőrzési és értékelési kiadások.
   9. cikk
   Végrehajtási intézkedések
   (1)   A Bizottság a közösségi támogatás végrehajtását a költségvetési rendeletnek megfelelően végzi.
   (2)   A program végrehajtására a Bizottság a 2. cikkben meghatározott általános célkitűzések keretein belül a konkrét célkitűzéseit, a tematikus prioritásokat, a 8. cikkben meghatározott kísérő intézkedéseket és szükség esetén az egyéb intézkedések felsorolását tartalmazó éves munkaprogramot fogad el.
   (3)   Az éves munkaprogramot a 10. cikk (3) bekezdésében meghatározott eljárásnak megfelelően kell elfogadni.
   (4)   A intézkedésekhez nyújtott támogatásokkal kapcsolatos értékelési és odaítélési eljárások – többek között – az alábbi kritériumokat veszik figyelembe:

               a)

               az éves munkaprogramnak, a 2. cikkben meghatározott általános célkitűzéseknek, valamint a 3. és 4. cikkben meghatározott különböző területeken hozott intézkedéseknek való megfelelés;

               b)

               a javasolt intézkedés minősége annak koncepciója, megszervezése, bemutatása és várt eredményei tekintetében;

               c)

               a kért közösségi finanszírozás összege és a várt eredményekhez viszonyított megfelelősége;

               d)

               a várt eredmények hatása a 2. cikkben meghatározott általános célkitűzésekre, valamint a 3. és 4. cikkben meghatározott különböző területeken hozott intézkedésekre.

         (5)   A 4. cikk b) és c) pontjában említett működési támogatás iránti kérelmek elbírálása a következő tényezők figyelembevételével történik:

               a)

               a program célkitűzéseivel való összhang;

               b)

               a tervezett tevékenységek színvonala;

               c)

               e tevékenységek várható multiplikátorhatása a nyilvánosságra;

               d)

               az elvégzett tevékenységek földrajzi hatásterülete;

               e)

               civil részvétel az érintett intézmények szervezetében;

               f)

               a javasolt tevékenység költség-haszon aránya.

         (6)   A 4. cikk b) és c) pontja szerinti intézkedésekre vonatkozó határozatokat a Bizottság a 10. cikk (2) bekezdésében említett eljárásnak megfelelően hozza meg.
   (7)   A költségvetési rendelet 113. cikkének (2) bekezdése értelmében a fokozatos csökkentés elve nem vonatkozik az Európai Alkotmánybíróságok Konferenciája, valamint az Európai Unió Államtanácsainak és Legfelső Közigazgatási Bíróságainak Szövetsége részére nyújtott működési támogatásokra, amennyiben azok általános európai érdekű célkitűzést valósítanak meg.
   10. cikk
   A bizottság
   (1)   A Bizottságot egy bizottság (a továbbiakban: a bizottság) segíti.
   (2)   Az e bekezdésre történő hivatkozáskor az 1999/468/EK határozat 3. és 7. cikkét kell alkalmazni.
   (3)   Az e bekezdésre történő hivatkozáskor az 1999/468/EK határozat 4. és 7. cikkét kell alkalmazni.
   Az 1999/468/EK határozat 4. cikkének (3) bekezdésében meghatározott határidő 3 hónap.
   (4)   A bizottság elfogadja eljárási szabályzatát.
   11. cikk
   Kiegészítő jelleg
   (1)   Törekedni kell az egyéb közösségi eszközökkel való összhangra és kiegészítő jellegre, különösen a „Biztonság és a szabadságjogok védelme”, továbbá a „Szolidaritás és a migrációs áramlások igazgatása” keretprogrammal, valamint a „Progress” programmal. Az Európai Unió Alapjogi Ügynökségével való kiegészítő jelleget biztosítani kell. Az alapvető jogokkal és polgársággal kapcsolatos tájékoztatás statisztikai elemét a tagállamokkal együttműködésben kell kidolgozni a rendelkezésre álló adatok alapján, szükség szerint a közösségi statisztikai program felhasználásával.
   (2)   A program a valamennyi program célkitűzéseit szolgáló intézkedések végrehajtása érdekében megoszthatja forrásait más közösségi eszközökkel, különös tekintettel a „Biztonság és a szabadságjogok védelme”, valamint a „Szolidaritás és a migrációs áramlások igazgatása” általános programokra.
   (3)   Az e határozat alapján finanszírozott műveletek ugyanazon célból nem részesülhetnek egyéb közösségi pénzügyi eszközből nyújtott támogatásban. Biztosítani kell, hogy e határozat kedvezményezettjei tájékoztassák a Bizottságot a Közösség költségvetéséből és más forrásokból kapott támogatásokról és a folyamatban levő támogatási kérelmekről.
   12. cikk
   Költségvetési források
   A programban foglalt intézkedésekre elkülönített költségvetési forrásokat fel kell tüntetni az Európai Unió általános költségvetésének évenkénti előirányzatai között. Az évente rendelkezésre álló előirányzatokat a költségvetési hatóság hagyja jóvá a pénzügyi keret korlátain belül.
   13. cikk
   Nyomon követés
   (1)   A Bizottság biztosítja, hogy a program által finanszírozott valamennyi intézkedés kedvezményezettje technikai és pénzügyi jelentéseket nyújtson be a munka előrehaladtáról. Az intézkedés befejezésétől számított három hónapon belül továbbá zárójelentést kell benyújtani. A jelentések formáját és tartalmát a Bizottság határozza meg.
   (2)   A Bizottság biztosítja, hogy a program végrehajtásának eredményeként kötött szerződésekben és megállapodásokban előírják különösen a Bizottság (vagy meghatalmazott képviselője) általi, szükség esetén helyszíni – a szúrópróbaszerű ellenőrzést is magában foglaló – felügyeletet és pénzügyi ellenőrzést, valamint a Számvevőszék általi ellenőrzéseket.
   (3)   A Bizottság biztosítja, hogy a pénzügyi támogatás kedvezményezettje a valamely intézkedés tekintetében utoljára teljesített kifizetést követő öt évig megőrzi a Bizottság számára az intézkedéssel kapcsolatos kiadásokra vonatkozó teljes dokumentációt.
   (4)   Az (1) és a (2) bekezdésben említett jelentések és helyszíni ellenőrzések eredménye alapján a Bizottság szükség szerint biztosítja az eredetileg odaítélt pénzügyi támogatás mértékének és a támogatás nyújtásának feltételeinek, valamint a kifizetések időrendjének kiigazítását.
   (5)   A Bizottság gondoskodik arról, hogy minden egyéb szükséges intézkedést megtegyenek a finanszírozott intézkedések szabályos, és az e határozat, valamint a költségvetési rendelet rendelkezéseinek megfelelő végrehajtásának ellenőrzésére.
   14. cikk
   A Közösség pénzügyi érdekeinek védelme
   (1)   A Bizottság gondoskodik arról, hogy az e határozat keretében finanszírozott intézkedések végrehajtása során a Közösség pénzügyi érdekeit csalás, korrupció és egyéb illegális tevékenységek elleni megelőző intézkedésekkel és hatékony ellenőrzésekkel védjék, továbbá gondoskodik a jogosulatlanul kifizetett összegek visszafizettetéséről, és szabálytalanság esetén hatékony, arányos és visszatartó erejű szankciókat szab ki a 2988/95/EK, Euratom és a 2185/96/Euratom, EK rendeleteknek, valamint az 1073/1999/EK rendeletnek megfelelően.
   (2)   A program keretében finanszírozott közösségi intézkedések esetében a 2988/95/EK, Euratom és a 2185/96/Euratom, EK rendeletet kell alkalmazni a közösségi jog rendelkezéseinek bármilyen megsértése esetén, beleértve a program alapján előírt szerződéses kötelezettségek olyan, valamely gazdasági szereplő intézkedéséből vagy mulasztásából eredő megsértését is, amely indokolatlan kiadási tétel keletkeztetése révén hátrányosan érinti vagy érintheti az Európai Unió általános költségvetését vagy az általa kezelt költségvetéseket.
   (3)   A Bizottság gondoskodik arról, hogy az adott intézkedésre nyújtott pénzügyi támogatást csökkentsék, felfüggesszék vagy visszaköveteljék, ha szabálytalanságokat tapasztal, beleértve az e határozat rendelkezéseinek, vagy a szóban forgó pénzügyi támogatás odaítéléséről szóló egyedi határozatnak, illetve szerződésnek vagy megállapodásnak a be nem tartását, vagy ha kiderül, hogy a projektben a Bizottság jóváhagyása nélkül olyan jelentős változtatás történt, amely a projekt jellegével vagy végrehajtási feltételeivel nem egyeztethető össze.
   (4)   A határidők be nem tartása esetén, vagy ha az intézkedés végrehajtásában elért előrehaladás alapján a kiutalt pénzügyi támogatásnak csak egy része indokolt, a Bizottság gondoskodik róla, hogy a kedvezményezett a megadott határidőn belül nyújtsa be észrevételeit. Ha a kedvezményezett nem ad kielégítő választ, a Bizottság gondoskodik a pénzügyi támogatás hátralévő részének törléséről és a kifizetett összegek visszatérítését követeli.
   (5)   A Bizottság biztosítja a jogosulatlan kifizetéseknek a Bizottság részére történő visszafizetését. A költségvetési rendeletben meghatározott feltételek szerint kamat terhel minden olyan összeget, amelyet nem fizettek vissza kellő időben.
   15. cikk
   Értékelés
   (1)   A programot – az alá tartozó tevékenységek végrehajtásának figyelemmel kísérése érdekében – rendszeresen nyomon követik.
   (2)   A Bizottság biztosítja a program rendszeres, független, külső értékelését.
   (3)   A Bizottság benyújtja az Európai Parlamentnek és a Tanácsnak az alábbi dokumentumokat:

               a)

               éves beszámoló a program végrehajtásáról;

               b)

               időközi értékelő jelentés az elért eredményekről, valamint a program végrehajtásának minőségi és mennyiségi vonatkozásairól, többek között a 4. cikk d) pontjában említett működési támogatások kedvezményezettjei által elvégzett munkáról, legkésőbb 2011. március 31-ig;

               c)

               közlemény a program folytatásáról, legkésőbb 2012. augusztus 30-ig;

               d)

               utólagos értékelő jelentés, legkésőbb 2014. december 31-ig.

         16. cikk
   Az intézkedések közzététele
   A Bizottság évente közzéteszi a program keretében finanszírozott projekteket, azok rövid leírásával.
   17. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő napon lép hatályba.
   Ezt a határozatot 2007. január 1-jétől kell alkalmazni.

      Kelt Luxembourgban, 2007. április 19-én.

            a Tanács részéről

            az elnök

         B. ZYPRIES

      (1)  A 2006. december 14-i vélemény (a Hivatalos Lapban még nem tették közzé).

      (2)  HL C 364., 2000.12.18., 1. o.

      (3)  HL L 53., 2007.2.22., 1. o.

      (4)  HL L 312., 1995.12.23., 1. o.

      (5)  HL L 292., 1996.11.15., 2. o.

      (6)  HL L 136., 1999.5.31., 1. o.

      (7)  HL L 248., 2002.9.16., 1. o. Az 1995/2006/EK Euratom rendelettel (HL L 390., 2006.12.30., 1. o.) módosított rendelet.

      (8)  HL L 357., 2002.12.31., 1. o. A legutóbb az 1248/2006/EK, Euratom rendelettel (HL L 227., 2006.8.19., 3. o.) módosított rendelet.

      (9)  HL L 184., 1999.7.17., 23. o. A legutóbb a 2006/512/EK határozattal (HL L 200., 2006.7.22., 11. o.) módosított határozat.

      (10)  HL C 69., 2006.3.21., 1. o.


title: A Tanács 2011/641/KKBP határozata ( 2011. szeptember 29. ) a Moldovai Köztársaság Dnyeszteren túli régiójának vezetésével szembeni korlátozó intézkedésekről szóló 2010/573/KKBP határozat módosításáról

text:
               30.9.2011

               HU

               Az Európai Unió Hivatalos Lapja

               L 254/18

         A TANÁCS 2011/641/KKBP HATÁROZATA
   (2011. szeptember 29.)
   a Moldovai Köztársaság Dnyeszteren túli régiójának vezetésével szembeni korlátozó intézkedésekről szóló 2010/573/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2010. szeptember 27-én elfogadta a 2010/573/KKBP határozatot (1).

               (2)

               A 2010/573/KKBP határozat felülvizsgálata alapján a korlátozó intézkedéseket 2012. szeptember 30-ig meg kell hosszabbítani.

               (3)

               Mindazonáltal a Dnyeszteren túli konfliktus politikai megoldásának, a latin betűs írásmódot használó iskolákkal kapcsolatos fennmaradó problémák kezelésének, valamint a személyek szabad mozgása helyreállításának elősegítése érdekében az említett korlátozó intézkedéseket 2012. március 31-ig fel kell függeszteni. A Tanács az említett időszak végén, különösen a fenti területeken bekövetkező fejleményekre figyelemmel, felülvizsgálja a korlátozó intézkedéseket. A Tanács bármikor határozhat úgy, hogy újra bevezeti vagy feloldja az utazási korlátozásokat.

               (4)

               A 2010/573/KKBP határozat I. és II. mellékletében foglalt jegyzékekben szereplő egyes személyekre vonatkozó információkat naprakésszé kell tenni.

               (5)

               A 2010/573/KKBP határozatot ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2010/573/KKBP határozat a következőképpen módosul:

               1.

               A 4. cikk (2) bekezdésének helyébe a következő szöveg lép:
               „(2)   Ezt a határozatot 2012. szeptember 30-ig kell alkalmazni, és folyamatosan felül kell vizsgálni. Ha a Tanács úgy ítéli meg, hogy e határozat céljai nem valósultak meg, a határozatot meg kell újítani, vagy adott esetben módosítani kell.”

               2.

               A 4. cikk (3) bekezdésének helyébe a következő szöveg lép:
               „(3)   Az e határozatban előírt korlátozó intézkedéseket 2012. március 31-ig fel kell függeszteni. A fent említett napig tartó időszak végén a Tanács felülvizsgálja a korlátozó intézkedéseket.”

         2. cikk
   (1)   A 2010/573/KKBP határozat I. mellékletében az alábbi személyekre vonatkozó bejegyzések helyébe az e határozat I. mellékletében szereplő bejegyzések lépnek:

               1.

               Oleg Igorjevics SZMIRNOV;

               2.

               Oleg Andrejevics GUDIMO.

         (2)   A 2010/573/KKBP határozat II. mellékletében az alábbi személyre vonatkozó bejegyzés helyébe az e határozat II. mellékletében szereplő bejegyzés lép:

               1.

               Alla Viktorovna CSERBULENKO.

         3. cikk
   Ez a határozat az elfogadásának napján lép hatályba.

      Kelt Brüsszelben, 2011. szeptember 29-én.

            a Tanács részéről

            az elnök

         M. KOROLEC

      (1)  HL L 253., 2010.9.28., 54. o.

      I. MELLÉKLET

         Az 2. cikk (1) bekezdésében említett bejegyzések

                     „3.

                     SZMIRNOV, Oleg Igorjevics, az »elnök« fia és korábban »az Állami Vámügyi Bizottság tanácsadója«, korábban »a Legfelső Tanács tagja«, született: Ukrajna, Herszonszkaja megye, Novaja Kahovka, 1967. augusztus 8., orosz útlevelének száma: 60 No. 1907537.”

                     „9.

                     GUDIMO, Oleg Andrejevics, korábban »a Legfelső Tanács tagja«, korábban »a Legfelső Tanács Biztonsági, Védelmi és Békefenntartó Bizottságának elnöke«, korábbi »biztonsági miniszterhelyettes«, született: Kazahsztán, Almati, 1944. szeptember 11., orosz útlevelének száma: 51 No. 0592094.”

      II. MELLÉKLET

         A 2. cikk (2) bekezdésében említett bejegyzés

                     „3.

                     CSERBULENKO, Alla Viktorovna, oktatásügyekért felelős korábbi »ribnyicai államigazgatási vezetőhelyettes«”.


title: 2013/333/EU: A Tanács határozata ( 2013. június 25. ) az EGT-megállapodás statisztika terén folytatott együttműködés megszervezésére vonatkozó különös szabályokról szóló 30. jegyzőkönyvének módosítására vonatkozóan az EGT Vegyes Bizottságban az Európai Unió nevében képviselendő álláspontról

text:
               28.6.2013

               HU

               Az Európai Unió Hivatalos Lapja

               L 177/25

         A TANÁCS HATÁROZATA
   (2013. június 25.)
   az EGT-megállapodás statisztika terén folytatott együttműködés megszervezésére vonatkozó különös szabályokról szóló 30. jegyzőkönyvének módosítására vonatkozóan az EGT Vegyes Bizottságban az Európai Unió nevében képviselendő álláspontról
   (2013/333/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 338. cikke (1) bekezdésére, összefüggésben 218. cikke (9) bekezdésével,
   tekintettel az Európai Gazdasági Térségről szóló megállapodás végrehajtására vonatkozó rendelkezésekről szóló, 1994. november 28-i 2894/94/EK tanácsi rendeletre (1) és különösen annak 1. cikke (3) bekezdésére,
   tekintettel az Európai Bizottság javaslatára,
   mivel:

               (1)

               Az Európai Gazdasági Térségről szóló megállapodás (2) (a továbbiakban: az EGT-megállapodás) 1994. január 1-jén lépett hatályba.

               (2)

               Az EGT-megállapodás 98. cikke alapján az EGT Vegyes Bizottság határozhat – többek között – az EGT-megállapodás 30. jegyzőkönyvének módosításáról.

               (3)

               Az EGT-megállapodás 30. jegyzőkönyve a statisztika terén folytatott együttműködés megszervezésére vonatkozó különös szabályokat tartalmaz.

               (4)

               Az Európai Parlament és a Tanács európai statisztikai programról (2013–2017) szóló, 2013, január 15-i 99/2013/EU rendelete (3) meghatározza a 2013-as pénzügyi keretösszeget az európai statisztikai program (2013–2017) végrehajtásához. A 2014–2017-es időszakra elkülönítendő összegről még határozni kell.

               (5)

               A 2013. évi EGT statisztikai programnak a 99/2013/EU rendeleten kell alapulnia, és tartalmaznia kell azokat a programelemeket, amelyek szükségesek az Európai Gazdasági Térség valamennyi vonatkozó gazdasági, szociális és környezeti aspektusának leírásához és nyomon követéséhez.

               (6)

               Ezért az EGT-megállapodás 30. jegyzőkönyvét ennek megfelelően módosítani kell.

               (7)

               A módosítást a kibővített együttműködés lehetővé tétele érdekében 2013. január 1-jétől kell alkalmazni.

               (8)

               Az Unió által az EGT Vegyes Bizottságban képviselendő álláspontnak a mellékelt határozattervezeten kell alapulnia,

         ELFOGADTA EZT A HATÁROZATOT:
   1. cikk
   Az EGT-megállapodás statisztika terén folytatott együttműködés megszervezésére vonatkozó különös szabályokról szóló 30. jegyzőkönyvének módosítására vonatkozóan az EGT Vegyes Bizottságban az Európai Unió nevében képviselendő álláspont az e határozathoz csatolt EGT vegyes bizottsági határozattervezeten alapul.
   2. cikk
   Ez a határozat az elfogadásának napján lép hatályba.

      Kelt Luxembourgban, 2013. június 25-én.

            a Tanács részéről

            az elnök

         E. GILMORE

      (1)  HL L 305., 1994.11.30., 6. o.

      (2)  HL L 1., 1994.1.3., 3. o.

      (3)  HL L 39., 2013.2.9., 12. o.

      TERVEZET
      AZ EGT VEGYES BIZOTTSÁG […/…] HATÁROZATA
      (…)
      az Európai Gazdasági Térségről szóló megállapodás statisztika terén folytatott együttműködés megszervezésére vonatkozó különös szabályokról szóló 30. jegyzőkönyvének módosításáról
      AZ EGT VEGYES BIZOTTSÁG,
      tekintettel az Európai Gazdasági Térségről szóló megállapodásra (a továbbiakban: az EGT-megállapodás) és különösen annak 98. cikkére,
      mivel:

                  (1)

                  Az Európai Parlament és a Tanács európai statisztikai programról (2013–2017) szóló, 2013. január 15-i 99/2013/EU rendelete (1) meghatározza a 2013-as pénzügyi keretösszeget az európai statisztikai program (2013–2017) végrehajtásához. A 2014–2017-es időszakra elkülönítendő összegről még határozni kell.

                  (2)

                  A 2013. évi EGT statisztikai programnak a 99/2013/EU rendeleten kell alapulnia, és tartalmaznia kell azokat a programelemeket, amelyek szükségesek az Európai Gazdasági Térség valamennyi vonatkozó gazdasági, szociális és környezeti aspektusának leírásához és nyomon követéséhez.

                  (3)

                  Ezért módosítani kell az EGT-megállapodás 30. jegyzőkönyvét annak érdekében, hogy a kibővített együttműködés 2013. január 1-jei kezdettel lehetővé váljon,

            ELFOGADTA EZT A HATÁROZATOT:
      1. cikk
      Az EGT-megállapodás 30. jegyzőkönyve a 4. cikk (Az európai vállalkozási és kereskedelmi statisztikák modernizálása (MEETS)) után a következőkkel egészül ki:

         „5. cikk
         2013. évi statisztikai program
         (1)   E cikk tárgya a következő jogszabály:

                     —

                        32013 R 0099: Az Európai Parlament és a Tanács 2013. január 15-i 99/2013/EU rendelete az európai statisztikai programról (2013–2017) (HL L 39., 2013.2.9., 12. o.).

               (2)   A 99/2013/EU rendelet által megállapított 2013–2017-es európai statisztikai program alkotja az EGT 2013. január 1. és 2013. december 31. között végrehajtandó statisztikai feladataira vonatkozó keretet. A 2013–2017-es európai statisztikai program minden fő területét figyelembe kell venni az EGT statisztikai együttműködés során, és azokat nyitva kell tartani az EFTA-államok teljes részvétele előtt.
         (3)   Az EFTA Statisztikai Hivatal és az Eurostat közösen alakítja ki az EGT 2013-as külön statisztikai programját. Az EGT 2013-as statisztikai programja a Bizottság által a 99/2013/EU rendelettel összhangban készített éves munkaprogram egy része alapján, illetve azzal párhuzamosan készül. Az EGT 2013-as statisztikai programját a Szerződő Felek saját belső eljárásaik szerint hagyják jóvá.
         (4)   2013-ra az EFTA-államok hozzájárulása a megállapodás 82. cikke (1) bekezdésének a) pontja és annak pénzügyi szabályzata szerint az Európai Unió 2013-as költségvetésében a 29 02 05 (A 2013–2017 közötti európai statisztikai program) és a 29 01 04 05 (Európai statisztikai program 2013–2017 – Igazgatási kiadások) költségvetési sorokban szereplő összegek 75 %-a.”

      2. cikk
      Ez a határozat azt a napot követő napon lép hatályba, hogy az EGT-megállapodás 103. cikkének (1) bekezdésében előírt utolsó bejelentést megtették (2).
      Ezt a rendeletet 2013. január 1-jétől kell alkalmazni.
      3. cikk
      Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.

         Kelt Brüsszelben,

               az EGT Vegyes Bizottság részéről

               az elnök

               az EGT Vegyes Bizottság titkárai

         (1)  HL L 39., 2013.2.9., 12. o.

         (2)  [Alkotmányos követelmények fennállását nem jelezték.] [Alkotmányos követelmények fennállását jelezték.]


title: 2013/19/EU: Az Európai Parlament és a Tanács határozata ( 2012. december 12. ) az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Finnország „EGF/2012/006 FI/Nokia Salo” referenciaszámú kérelme)

text:
               12.1.2013

               HU

               Az Európai Unió Hivatalos Lapja

               L 8/18

         AZ EURÓPAI PARLAMENT ÉS A TANÁCS HATÁROZATA
   (2012. december 12.)
   az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Finnország „EGF/2012/006 FI/Nokia Salo” referenciaszámú kérelme)
   (2013/19/EU)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra (1) és különösen annak 28. pontjára,
   tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre (2) és különösen annak 12. cikke (3) bekezdésére,
   tekintettel az Európai Bizottság javaslatára,
   mivel:

               (1)

               Az Európai Globalizációs Alkalmazkodási Alapot (EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő ismételt beilleszkedésben.

               (2)

               A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

               (3)

               Finnország a Nokia plc (Salo) vállalatnál történt elbocsátásokra tekintettel 2012. július 4-én az EGAA igénybevételére irányuló kérelmet nyújtott be, majd 2012. augusztus 21-ig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 5 346 000 EUR rendelkezésre bocsátására tesz javaslatot.

               (4)

               Az EGAA-t ezért igénybe kell venni a Finnország által benyújtott kérelem alapján történő pénzügyi hozzájárulás folyósítása érdekében,

         ELFOGADTA EZT A HATÁROZATOT:
   1. cikk
   Az Európai Unió 2012. évi általános költségvetésének keretein belül az Európai Globalizációs Alkalmazkodási Alapból 5 346 000 EUR összeg igénybevételére kerül sor kötelezettségvállalási és kifizetési előirányzatok formájában.
   2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Strasbourgban, 2012. december 12-én.

            az Európai Parlament részéről

            az elnök

         M. SCHULZ

            a Tanács részéről

            az elnök

         A. D. MAVROYIANNIS

      (1)  HL C 139., 2006.6.14., 1. o.

      (2)  HL L 406., 2006.12.30., 1. o.


title: Az Európai Központi Bank (EU) 2015/299 határozata ( 2015. február 10. ) a célzott hosszabb lejáratú refinanszírozási műveletekkel kapcsolatos intézkedésekről szóló EKB/2014/34 határozat módosításáról (EKB/2015/5)

text:
               25.2.2015

               HU

               Az Európai Unió Hivatalos Lapja

               L 53/27

         AZ EURÓPAI KÖZPONTI BANK (EU) 2015/299 HATÁROZATA
   (2015. február 10.)
   a célzott hosszabb lejáratú refinanszírozási műveletekkel kapcsolatos intézkedésekről szóló EKB/2014/34 határozat módosításáról (EKB/2015/5)
   Az Európai Központi Bank Kormányzótanácsa,
   tekintettel az Európai Unió működéséről szóló szerződésre és különösen annak 127. cikke (2) bekezdésének első francia bekezdésére,
   tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. cikke első francia bekezdésére, 12.1. cikkére, 18.1. cikke második francia bekezdésére és 34.1. cikke második francia bekezdésére,
   tekintettel az eurorendszer monetáris politikai eszközeiről és eljárásairól szóló, 2011. szeptember 20-i EKB/2011/14 iránymutatásra (1),
   mivel:

               (1)

               Az EKB/2011/14 iránymutatás I. mellékletének 1.6. szakaszában foglaltak alapján a Kormányzótanács az eurorendszer monetáris politikai műveletei végrehajtásának eszközeit, feltételeit, követelményeit és eljárásait bármikor megváltoztathatja.

               (2)

               2015. január 22-én a célzott hosszabb távú refinanszírozási műveletek (TLTRO-k) hatékonyságának támogatása érdekében a Kormányzótanács akként határozott, hogy eltörli a a főbb refinanszírozási műveletekre vonatkozó 10 bázispontú kamatfelárat a 2015 márciusa és a 2016 júniusa között elvégzett célzott hosszabb távú refinanszírozási műveletek vonatkozásában. A kamatfelár eltörlése tükrözi az intézmények piaci alapú finanszírozási eszközei lejárati prémiumának a TLTRO-k 2014. június 5-i bejelentése óta bekövetkezett csökkenését. Ez a határozat nem érinti a 2014 szeptemberében és decemberében elvégzett első hosszabb távú refinanszírozási műveletekre alkalmazott kamatot. Ez a kamat ennélfogva változatlan marad, azaz az valamennyi művelet élettartama alatt a vonatkozó hosszabb távú refinanszírozási művelet tenderkiírásakor alkalmazandó irányadó refinanszírozási műveletek kamatlába plusz 10 bázispont fix feláron kell rögzíteni.

               (3)

               Ezen túlmenően az EKB/2014/34 határozat kisebb kiigazításai váltak szükségessé (2).

               (4)

               Az EKB/2014/34 határozatot erre tekintettel megfelelően módosítani szükséges,

         ELFOGADTA EZT A HATÁROZATOT:
   1. cikk
   Módosítások
   Az EKB/2014/34 határozat a következőképpen módosul:

               1.

               A 5. cikk helyébe a következő szöveg lép:
               „5. cikk
               Kamat
               A 2014 szeptemberében és a 2014 decemberében elvégzett hosszabb távú refinanszírozási műveletek tekintetében a kamatlábat valamennyi művelet élettartama alatt a vonatkozó hosszabb távú refinanszírozási művelet tenderkiírásakor alkalmazandó irányadó refinanszírozási műveletek kamatlába plusz 10 bázispont fix feláron kell rögzíteni. A 2015 márciusa és 2016 júniusa között elvégzett hosszabb távú refinanszírozási műveletek tekintetében a kamatlábat valamennyi művelet élettartama alatt a vonatkozó hosszabb távú refinanszírozási művelet tenderkiírásakor alkalmazandó irányadó refinanszírozási műveletek kamatlábán kell rögzíteni.
               A kamatot a művelet lejáratakor részletekben kell megfizetni, illetve előtörlesztéskor a 6. és 7. cikkekben meghatározottak szerint.”

               2.

               Az I. melléklet 1. pontjának (A hitelfelvételi korlátok kiszámítása) második táblázata helyébe a következő szöveg lép:

                           „(k)

                           A TLTRO hónapja

                           Kiosztási referenciahónap

                           CNLk

                           3

                           2015. március

                           2015. január

                              NL
                              2014. május
                               + NL
                              2014. június
                               + … + NL
                              2015. január

                           4

                           2015. június

                           2015. április

                              NL
                              2014. május
                               + NL
                              2014. június
                               + … + NL
                              2015. április

                           5

                           2015. szeptember

                           2015. július

                              NL
                              2014. május
                               + NL
                              2014. június
                               + … + NL
                              2015. július

                           6

                           2015. december

                           2015. október

                              NL
                              2014. május
                               + NL
                              2014. június
                               + … + NL
                              2015. október

                           7

                           2016. március

                           2016. január

                              NL
                              2014. május
                               + NL
                              2014. június
                               + … + NL
                              2016. január

                           8

                           2016. június

                           2016. április

                              NL
                              2014. május
                               + NL
                              2014. június
                               + … + NL
                              2016. április
                              ”

               3.

               Az I. melléklet 2. pontjában (A kötelező korai visszafizetések kiszámítása) a „résztvevő 2016. szeptemberi korai kötelező visszafizetés” alatti formula helyébe a következő szöveg lép:
               „, if”

               4.

               Az I. mellékletben a harmadik lábjegyzet helyébe a következő szöveg lép:
               „A 2015 márciusában lefolytatott TLTRO (k = 3) vonatkozásában a megszorítás C
                  3 ≤ max{0, AA
                  3}.”

               5.

               A II. mellékletben a negyedik lábjegyzet helyébe a következő szöveg lép:
               „A nem pénzügyi vállaltok holdingtársaságainak a 25/2009/EK rendelet (EKB/2008/32) szerinti szektorbesorolását az 1071/2013/EU rendelet (EKB/2013/33) módosította a nemzetközi statisztikai standardokban bekövetkezett változások tükrözése érdekében. Az 1071/2013/EU rendelet (EKB/2013/33) alapján a nem pénzügyi vállaltok holdingtársaságai pénzügyi vállalatként kerültek átsorolásra. A TLTRO adatszolgáltatásnak főszabály szerint összhangban kell lennie a mérlegstatiszikai keretrendszerrel: 2014 decemberi hatállyal az adatoknak nem kell tartalmazniuk a holdingtársaságokat, és a kiigazításokat megfelelően kell kezelni.”

               6.

               A II. mellékletben a tizenharmadik lábjegyzet helyébe a következő szöveg lép:
               „A nem pénzügyi vállaltok holdingtársaságainak pénzügyi vállalatként történő, 2014 decemberében bekövetkezett átsorolásából eredő változások hatásait a 3.2C. tétel alatt kell rögzíteni.”

         2. cikk
   Hatálybalépés
   Ez a határozat 2015. február 10-én lép hatályba.

      Kelt Frankfurt am Mainban, 2015. február 10-én.

            az EKB elnöke

         Mario DRAGHI

      (1)  HL L 331., 2011.12.14., 1. o.

      (2)  EKB/2014/34 határozat (2014. július 29.) a célzott hosszabb lejáratú refinanszírozási műveletekkel kapcsolatos intézkedésekről (HL L 258., 2014.8.29., 11. o.).


title: 2007/511/EK: A Tanács határozata ( 2007. február 15. ) az Európai Közösség, valamint az Izlandi Köztársaság és a Norvég Királyság közötti, ezen államoknak az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökségben való részvételének módjáról szóló megállapodásnak a Közösség nevében történő megkötéséről

text:
               20.7.2007

               HU

               Az Európai Unió Hivatalos Lapja

               L 188/15

      A TANÁCS HATÁROZATA

   (2007. február 15.)
   az Európai Közösség, valamint az Izlandi Köztársaság és a Norvég Királyság közötti, ezen államoknak az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökségben való részvételének módjáról szóló megállapodásnak a Közösség nevében történő megkötéséről
   (2007/511/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 62. cikke (2) bekezdésének a) pontjára és 66. cikkére, összefüggésben a 300. cikk (2) bekezdése első albekezdésének első mondatával és a 300. cikk (3) bekezdésének első albekezdésével,
   tekintettel a Bizottság javaslatára,
   tekintettel az Európai Parlament véleményére (1),
   mivel:

               (1)

               Az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség felállításáról szóló, 2004. október 26-i 2007/2004/EK tanácsi rendelet (2) 21. cikkének (3) bekezdése kimondja, hogy a schengeni vívmányok végrehajtásához, alkalmazásához és fejlesztéséhez társult országok vesznek részt az Ügynökség munkájában. Részvételük módját a Közösség és az érintett országok között megkötendő további megállapodások szabályozzák.

               (2)

               A 2004. október 7-én kapott felhatalmazása alapján a Bizottság az Izlandi Köztársasággal és a Norvég Királysággal lezárta a tárgyalásokat egy olyan megállapodásról, amely ezen államoknak az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökségben való részvételének módját szabályozza.

               (3)

               Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkével összhangban Dánia nem vesz részt e határozat Tanács által történő elfogadásában, és a határozat vagy annak alkalmazása rá nézve nem kötelező. Mivel e határozat az Európai Közösséget létrehozó szerződés harmadik része IV. címének rendelkezései szerinti schengeni vívmányokra épül, az említett jegyzőkönyv 5. cikkével összhangban Dánia az e határozat elfogadásától számított hat hónapon belül dönt arról, hogy nemzeti jogában végrehajtja-e azt.

               (4)

               E határozat a schengeni vívmányok azon rendelkezéseinek továbbfejlesztését jelenti, amelyekben az Egyesült Királyság nem vesz részt a Nagy-Britannia és Észak-Írország Egyesült Királyságának a schengeni vívmányok egyes rendelkezései alkalmazásában való részvételére vonatkozó kéréséről szóló, 2000. május 29-i 2000/365/EK tanácsi határozatnak (3) megfelelően. Az Egyesült Királyság nem vesz részt ennek elfogadásában, és a határozat vagy annak alkalmazása rá nézve nem kötelező.

               (5)

               E határozat a schengeni vívmányok azon rendelkezéseinek továbbfejlesztését jelenti, amelyekben Írország, az Írországnak a schengeni vívmányok egyes rendelkezéseinek alkalmazásában való részvételére vonatkozó kéréséről szóló, 2002. február 28-i 2002/192/EK tanácsi határozatnak (4) megfelelően nem vesz részt. Írország nem vesz részt a határozat elfogadásában, és a határozat vagy annak alkalmazása rá nézve nem kötelező.

               (6)

               A 2007/512/EK tanácsi határozatnak (5) megfelelően, figyelemmel annak későbbi időpontban történő megkötésére, a megállapodás a Közösség nevében 2007. február 1-jén aláírásra került.

               (7)

               A megállapodást meg kell kötni,

         A KÖVETKEZŐKÉPPEN HATÁROZOTT:
   1. cikk
   Az Európai Közösség, valamint az Izlandi Köztársaság és a Norvég Királyság közötti, ezen államoknak az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökségben való részvételének módjáról szóló megállapodás a Közösség nevében jóváhagyásra kerül.
   A megállapodás szövegét csatolták e határozathoz (6).
   2. cikk
   A Tanács elnöke felhatalmazást kap, hogy kijelölje a megállapodás 9. cikkének (1) bekezdésében előírt jóváhagyási okmánynak a Közösség nevében történő letétbe helyezésére jogosult személyt, hogy kifejezésre juttassa a Közösség egyetértését azzal, hogy a megállapodás rá nézve kötelező.

      Kelt Brüsszelben, 2007. február 15-én.

            a Tanács részéről

            az elnök

         W. SCHÄUBLE

      (1)  Az Európai Parlament 2006. december 12-i véleménye (a Hivatalos Lapban még nem tették közzé).

      (2)  HL L 349., 2004.11.25., 1. o.

      (3)  HL L 131., 2000.6.1., 43. o.

      (4)  HL L 64., 2002.3.7., 20. o.

      (5)  Lásd e Hivatalos Lap 17. oldalát.

      (6)  Lásd e Hivatalos Lap 19. oldalát.


title: A Bizottság határozata (1990. január 12.) az Európai Közösségek és az Izlandi Köztársaság között létrejött, a tudományos és műszaki együttműködésről szóló keretmegállapodásnak az Európai Atomenergia-közösség nevében történő végleges megkötéséről

text:
Fontos jogi nyilatkozat

|

31990D0024

Hivatalos Lap L 014 , 18/01/1990 o. 0022 - 0022

		A Bizottság határozata(1990. január 12.)az Európai Közösségek és az Izlandi Köztársaság között létrejött, a tudományos és műszaki együttműködésről szóló keretmegállapodásnak az Európai Atomenergia-közösség nevében történő végleges megkötéséről(90/24/Euratom)AZ EURÓPAI KÖZÖSSÉGEK BIZOTTSÁGA,tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,mivel az Európai Közösség és az Izlandi Köztársaság közötti tudományos és műszaki együttműködésről szóló keretmegállapodás aláírása 1989. október 30-án megtörtént;mivel a Tanács az 1989. június 19-i tanácsi határozattal jóváhagyta e keretmegállapodást annak az Európai Atomenergia-közösség nevében történő végleges megkötése érdekében;mivel e keretmegállapodást véglegesen meg kell kötni az Európai Atomenergia-közösség nevében,A KÖVETKEZŐKÉPPEN HATÁROZOTT:1. cikkAz Európai Közösség és az Izlandi Köztársaság közötti tudományos és műszaki együttműködésről szóló keretmegállapodást a Bizottság az Európai Atomenergia-közösség nevében véglegesen megköti.2. cikkA keretmegállapodás 12. cikkében előírt értesítést az Európai Atomenergia-közösség nevében a Bizottság elnöke küldi meg.Kelt Brüsszelben, 1990. január 12-én.a Tanács részérőlaz elnökJacques Delors--------------------------------------------------


title: 2011/42/EU: A Tanács határozata ( 2011. január 18. ) a Régiók Bizottsága egy lengyel tagjának és egy lengyel póttagjának kinevezéséről

text:
               22.1.2011

               HU

               Az Európai Unió Hivatalos Lapja

               L 19/18

         A TANÁCS HATÁROZATA
   (2011. január 18.)
   a Régiók Bizottsága egy lengyel tagjának és egy lengyel póttagjának kinevezéséről
   (2011/42/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel a lengyel kormány javaslatára,
   mivel:

               (1)

               A Tanács 2009. december 22-én és 2010. január 18-án elfogadta a Régiók Bizottsága tagjainak és póttagjainak a 2010. január 26-tól2015. január 25-ig tartó időszakra történő kinevezéséről szóló 2009/1014/EU és 2010/29/EU határozatot (1).

               (2)

               Jerzy KROPIWNICKI hivatali idejének lejártát követően a Régiók Bizottsága egy tagjának helye megüresedett.

               (3)

               Tadeusz TRUSKOLASKI-nak a Régiók Bizottsága tagjává történő kinevezését követően egy póttag helye megüresedik,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2015. január 25-ig, a Régiók Bizottságába a következő személyeket nevezi ki:

               a)

               tagként:

                           —

                           Tadeusz TRUSKOLASKI, Prezydent Miasta Bialegostoku;

                     és

               b)

               póttagként:

                           —

                           Pawel ADAMOWICZ, Prezydent Miasta Gdańska.

         2. cikk
   Ez a határozat az elfogadásának napján lép hatályba.

      Kelt Brüsszelben, 2011. január 18-án.

            a Tanács részéről

            az elnök

         Gy. MATOLCSY

      (1)  HL L 348., 2009.12.29., 22. o. és HL L 12., 2010.1.19., 11. o.